ZÁKON

z ..... 2019,

o údajoch

a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

PRVÁ ČASŤ

ZÁKLADNÉ USTANOVENIA

§ 1 Predmet úpravy a pôsobnosť zákona

(1) Tento zákon upravuje

1. práva fyzických osôb a právnických osôb a povinnosti orgánov verejnej moci pri manipulácii s údajmi o fyzických osobách a právnických osobách a pri ich spracúvaní,
2. úlohy a postavenie analytických jednotiek,
3. postavenie fyzických osôb a právnických osôb v oblasti údajov,
4. Vestník údajov (ďalej len „vestník“).

(2) Tento zákon sa nevzťahuje na

1. údaje spracúvané na účely poskytovania zdravotnej starostlivosti, údaje o zdravotnom stave osoby na účely výkonu verejného zdravotného poistenia,
2. údaje, ktoré obsahujú utajované skutočnosti[[1]](#footnote-1)),
3. údaje v registri trestov podľa osobitného predpisu[[2]](#footnote-2)).

§ 2 Verejný záujem v oblasti údajov

Verejným záujmom v oblasti údajov je:

1. zvyšovanie kvality údajov,
2. zabezpečenie prístupu k údajom za účelom tvorby verejných politík.

§ 3 Vymedzenie základných pojmov

Na účely tohto zákona sa ďalej rozumie:

1. údajom najmenšia nedeliteľná jednotka informácie uloženej v informačnom systéme orgánov verejnej moci,
2. všeobecným údajom zaznamenaným v zdrojových registroch[[3]](#footnote-3)) každý údaj alebo množina údajov, ktoré zaznamenávajú a vedú orgány verejnej moci v rámci svojej pôsobnosti,
3. otvoreným údajom údaj voľne a bezplatne dostupný, ktorý je možné použiť na akýkoľvek účel, je sprístupnený na internete v štruktúrovanej forme, ktorá umožňuje jeho hromadné strojové spracovanie,
4. objektom záujmu údaje o fyzickej osobe alebo právnickej osobe, o ktorej sú vedené a zaznamenávané informácie v informačných systémoch verejnej správy, zdrojových registroch3) a referenčných registroch[[4]](#footnote-4)) orgánov verejnej moci,
5. analytickou jednotkou špecializovaný útvar, ktorý môže byť zriadený na ústredných orgánoch štátnej správy, orgánoch vyšších územných celkov[[5]](#footnote-5)), orgánoch Národnej banky Slovenska[[6]](#footnote-6)), orgánoch Rady pre rozpočtovú zodpovednosť[[7]](#footnote-7)) a orgánoch hlavného mesta Slovenskej republiky Bratislavy[[8]](#footnote-8)) a ktorého zriadenie je zapísané do vestníka,
6. kvalitou údajov merateľná charakteristika v informačných systémoch verejnej správy a vlastnosť údajov, ktorá vyjadruje stupeň stotožnenia údajov vo vzťahu k skutočnosti, a tiež stav úplnosti, validity, konzistentnosti, správnosti a aktuálnosti, ktorý vystihuje vhodnosť údajov pre špecifický účel,
7. zvyšovaním kvality údajov v jednotlivých systémoch verejnej správy viackrokový nepretržitý proces, ktorý zahŕňa najmä validáciu údajov pri zápise údajov do informačného systému, monitoring kvality údajov a konkrétne opatrenia na zlepšovanie kvality údajov,
8. monitoringom kvality údajov najmä kontinuálne meranie kvality údajov a jej vyhodnocovanie, ktoré sa uskutočňuje pravidelne, minimálne v polročnej frekvencii,
9. dátovým kurátorom, poverená osoba orgánu verejnej moci, ktorá dbá na dodržiavanie právnych noriem pri spravovaní údajov, spracúvaní údajov a na kvalitu údajov v rozsahu pôsobnosti orgánu verejnej moci, na ktorom pôsobí.

DRUHÁ ČASŤ

ANALYTICKÉ JEDNOTKY a DÁTOVÝ KURÁTOR

§ 4 Práva a povinnosti analytických jednotiek

(1) Analytická jednotka má právo:

1. navrhovať vhodné riešenia pri dosahovaní cieľov orgánu verejnej moci, na ktorom je zriadená,
2. vykonávať výskumnú činnosť a vedeckú činnosť v oblasti verejných politík, ich dopadov na jednotlivé sociálne a ekonomické skupiny v oblasti hospodárskych a ekonomických záujmov štátu, ak je táto kompetencia obsiahnutá v pôsobnosti orgánu verejnej moci podľa § 3 písm. e), na ktorom je zriadená,
3. pre potreby plnenia zverených úloh na základe verejného záujmu v oblasti údajov podľa § 2 a na základe a v rozsahu pokynu svojho štatutárneho orgánu oboznamovať sa s údajmi vedenými v zdrojových registroch3)a referenčných registroch4), a to aj s osobnými údajmi[[9]](#footnote-9)) v ich anonymizovanej, resp. pseudonymizovanej podobe prostredníctvom modulu na sprístupňovanie údajov pre analytickú činnosť podľa § 9 písm. f).

(2) Analytická jednotka je povinná:

a) presadzovať princípy, nástroje a postupy, ktoré smerujú k efektívnejšiemu vynakladaniu verejných prostriedkov a spolupracovať s orgánmi verejnej moci na tvorbe strategických dokumentov, právnych predpisov, dotačných programov, výzvach a iných nelegislatívnych dokumentov,

b) vykonávať systematické a komplexné hodnotenie navrhovaných verejných politík z pohľadu predpokladaných dopadov prostredníctvom identifikácie jasných a merateľných ukazovateľov, tieto dopady spätne vyhodnocovať a následne navrhovať vhodné opatrenia na zlepšenie,

c) spolupracovať na plnení úloh v oblasti údajov s ústrednými orgánmi štátnej správy alebo orgánmi územnej samosprávy, alebo s inými domácimi subjektmi alebo zahraničnými subjektmi.

§ 5 Práva a povinnosti dátového kurátora

(1) Dátový kurátor má v rámci pôsobnosti orgánu verejnej moci, ktorým je poverený, právo:

a) na prístup k všetkým údajom na orgáne verejnej moci, na ktorom je zriadený,

b) organizovať spravovanie a spracúvanie údajov,

d) vydávať odporúčania týkajúce sa prístupu k údajom a ich ďalšej distribúcii,

e) usmerňovať aktivity na vytváranie metaúdajov,

f) vydávať opatrenia v oblasti riadenia kvality údajov,

g) metodicky usmerňovať monitoring kvality údajov a riadenie kvality údajov,

h) vyjadriť sa ku všetkým projektom a aktivitám, ktoré majú dopad na kvalitu údajov,

i) vykonávať dozor nad dodržiavaním povinností a právnych noriem, ktoré súvisia s kvalitou údajov.

(2) Dátový kurátor je v rámci pôsobnosti orgánu verejnej moci, ktorým je poverený, povinný:

a) koordinovať činnosti súvisiace s meraním kvality údajov a riadením kvality údajov,

b) monitorovať kvalitu údajov a jej vývoj,

c) prijímať a vyhodnocovať návrhy a podnety týkajúce sa kvality údajov,

d) vzdelávať sa v oblasti kvality údajov a v spôsoboch jej riadenia, merania a monitoringu,

e) zabezpečovať strategický rozvoj v oblasti využitia, prezentácie a analýzy údajov,

f) zabezpečovať súlad údajov so štandardami kvality údajov.

§ 6 Povinnosti orgánov verejnej moci v oblasti údajov

Orgány verejnej moci sú povinné:

1. vytvoriť vhodné podmienky na štandardizáciu údajov vedených v zdrojových registroch, referenčných registroch a základných číselníkoch[[10]](#footnote-10)) prostredníctvom centrálneho dátového modelu,
2. navzájom si bezodkladne vymieňať a sprístupňovať všeobecné údaje alebo údaje zo zdrojových registrov alebo referenčných registrov alebo základných číselníkov prostredníctvom modulu procesnej integrácie a integrácie údajov[[11]](#footnote-11),
3. sprístupňovať prostredníctvom modulu na sprístupňovanie údajov pre analytickú činnosť podľa § 9 písm. f) v anonymizovanej alebo pseudonymizovanej podobe údaje analytickým jednotkám, výskumným inštitúciám[[12]](#footnote-12)), vysokým školám;
4. sprístupňovať otvorené údaje, minimálne v rozsahu publikačného minima, ktorý vydá úrad podpredsedu vlády všeobecne záväzným právnym predpisom ,
5. aktívne predkladať podnety na vyhlásenie údajov za referenčné úradu podpredsedu vlády,
6. schvaľovať, dokumentovať a aktualizovať konkrétne pravidlá týkajúce sa existujúcich procesov merania kvality údajov pre každý register a zdieľať ich s úradom podpredsedu vlády,
7. uskutočňovať monitoring kvality údajov minimálne raz za pol roka v súčinnosti s úradom podpredsedu vlády;
8. zverejňovať elektronicky výsledky monitoringu kvality údajov svojom webovom sídle.

TRETIA ČASŤ

MOJE ÚDAJE

§ 7 Základné ustanovenie

(1) Mojimi údajmi sa na účely tohto zákona rozumie

1. množina údajov, vrátane osobných údajov, viažucich sa k fyzickej osobe alebo právnickej osobe ako ku subjektu evidencie, ktoré sú predmetom evidovania orgánom verejnej moci, alebo právnickou osobou, na ktorú bol prenesený výkon verejnej moci v rámci nimi spravovaného registra[[13]](#footnote-13)),
2. návrh na začatie konania, žaloba, rozhodnutie, žiadosť, sťažnosť, vyjadrenie, stanovisko a ohlásenie alebo iný dokument, ktorý sa v konaní predkladá orgánu verejnej moci elektronicky a rozhodnutie, žiadosť, vyjadrenie, stanovisko alebo iný dokument, ktorý vydáva v konaní elektronicky orgán verejnej moci viažuci sa ku konkrétnej fyzickej osobe alebo právnickej osobe,
3. konanie, ktorého je fyzická osoba alebo právnická osoba účastníkom v rámci elektronického výkonu verejnej moci,

ak bolo ich zaradenie medzi moje údaje zverejnené vo vestníku a sú prístupné pre fyzickú osobu a právnickú osobu cez aplikačné rozhranie v strojovo-spracovateľnom formáte.

(2) Podrobnosti o postupe, forme a obsahu zverejňovania ustanoví všeobecne záväzný právny predpis, ktorý vydá úrad podpredsedu vlády.

§ 8 Práva a povinnosti osôb v oblasti mojich údajov

(1) Fyzická osoba a právnická osoba, o ktorej sa vedú moje údaje, má právo:

1. byť informovaná, aké moje údaje o nej orgány verejnej moci evidujú, a aký je ich obsah,
2. byť notifikovaná v prípade zmien a opráv v mojich údajoch, a to bezodkladne od vykonania zmeny alebo opravy,
3. získať prehľad o tom, ktorý orgán verejnej moci, kedy, za akým účelom a na základe akého právneho dôvodu pristupoval k mojim údajom.

 (2) Orgán verejnej moci, ktorý je správcom registra údajov, je povinný:

a) na požiadanie fyzickej osoby alebo právnickej osoby zabezpečiť automatizovaný prístup k zoznamu mojich údajov, ktoré o fyzickej osobe alebo právnickej osobe vedie a k ich obsahu, spôsobom ktorý ustanoví úrad podpredsedu vlády všeobecne záväzným právnym predpisom,

b) bezodkladne informovať fyzickú osobu alebo právnickú osobu o zmenách a opravách v mojich údajoch, ktoré vedie,

c) bezodkladne informovať fyzickú osobu alebo právnickú osobu, ktorý orgán verejnej moci, kedy, za akým účelom a na základe akého právneho dôvodu pristupoval k jej mojim údajom

d) do šiestich mesiacov od zverejnenia podnetu úradu podpredsedu vlády podľa § 9 písm. d) zverejniť vo vestníku zaradenie údaju medzi moje údaje.

ŠTVRTÁ ČASŤ

Pôsobnosť orgánov ústrednej štátnej správy v oblasti údajov

§ 9 Pôsobnosť Úradu podpredsedu vlády Slovenskej republiky pre investície a informatizáciu

 Úrad podpredsedu vlády plní na úseku údajov najmä tieto úlohy:

1. metodicky usmerňuje orgány verejnej moci najmä v oblasti riadenia údajov (dátového manažmentu), kvality údajov, mojich údajov, otvorených údajov, referenčných údajov,
2. aktívne podporuje vyhlasovanie údajov za referenčné,
3. predkladá podnety na vyhlásenie údajov za referenčné a komunikuje s príslušnými orgánmi verejnej moci v tejto oblasti[[14]](#footnote-14)),
4. na základe dohody s orgánom verejnej moci, ktorý je správcom registra údajov, predkladá podnety na vyhlásenie údajov za moje údaje postupom podľa § 7 ods. 2 a zverejňuje ich vo vestníku,
5. spravuje centrálny dátový model verejnej správy a v spolupráci s orgánmi verejnej moci navrhuje popis dátového modelu, pričom dbá o jeho konzistenciu a súlad medzi doménami jednotlivých orgánov verejnej moci,
6. zbiera informácie o kvalite údajov jednotlivých orgánov verejnej moci, konsoliduje tieto údaje a zverejňuje ich,
7. prevádzkuje a udržuje modul na sprístupňovanie údajov pre analytickú činnosť, ktorý je informačným systémom verejnej správy slúžiacim na vykonávanie anonymizovania a pseudonymizovania údajov pre potreby ostatných orgánov verejnej moci a vedeckovýskumných inštitúcii a vysokých škôl,
8. pravidelne školí a preškoľuje dátových kurátorov, analytikov a zamestnancov verejnej správy v oblasti správneho využívania údajov a nakladania s údajmi.

§ 10 Pôsobnosť ostatných ústredných orgánov štátnej správy

 Ostatné ústredné orgány štátnej správy plnia na úseku údajov najmä tieto úlohy:

1. definujú zbierané, spracúvané a uchovávané údaje podľa ich kvalifikácie v zmysle metodického pokynu vydaného úradom podpredsedu vlády,
2. v spolupráci s úradom podpredsedu vlády vytvárajú plán zverejňovania a sprístupňovania otvorených údajov, ktorý minimálne dvakrát ročne aktualizujú a zverejňujú prostredníctvom národného portálu otvorených dát,
3. predkladajú úradu podpredsedu vlády informácie o spôsobe tvorby registrov verejnej správy, rozsahu zberu údajov, ich zaradenie medzi jednotlivé druhy údajov v zmysle metodického pokynu vydaného úradom podpredsedu vlády,
4. zabezpečujú aktualizáciu nimi spravovaných registrov, zdrojových registrov, referenčných registrov a základných číselníkov, a to minimálne raz za pol roka,
5. napomáhajú pri využívaní údajov v správe orgánu verejnej moci pre potreby ostatných orgánov verejnej moci.

PIATA ČASŤ

VESTNÍK ÚDAJOV

§ 11 Základné ustanovenie

(1) Vydavateľom, správcom a prevádzkovateľom vestník je úrad podpredsedu vlády. Úrad podpredsedu vlády vydáva vestník v elektronickej podobe. Vo vestníku sa zverejňujú informácie podľa tohto zákona, najmä zriadenie analytických jednotiek podľa § 3 písm. e), vyhlásenie mojich údajov podľa § 7 ods. 1, podnety podľa § 9 psím. d) a metodické usmernenia úradu podľa § 9 písm. a). Úrad podpredsedu vlády sprístupňuje vestník aj v podobe štruktúrovaných údajov, ktorá umožňuje ich ďalšie automatizované spracovanie.

(2) Za obsahovú a jazykovú správnosť podkladov na uverejnenie zodpovedá ten, kto podklady na uverejnenie poslal.

Čl. II

Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 214/2014 Z. z., zákona č. 214/2014 Z. z., zákona č. 29/2015 Z. z., zákona č. 130/2015 Z. z., zákona č. 273/2015 Z. z., zákona č. 273/2015 Z. z., zákona č. 273/2015 Z. z., zákona č. 273/2015 Z. z., zákona č. 273/2015 Z. z., zákona č. 273/2015 Z. z., zákona č. 272/2016 Z. z., zákona č. 374/2016 Z. z., zákona č. 55/2017 Z. z., zákona č. 238/2017 Z. z., zákona č. 238/2017 Z. z., zákona č. 238/2017 Z. z., zákona č. 69/2018 Z. z., zákona č. 313/2018 Z. z., zákona č. 95/2019 Z. z. a zákona č. 211/2019 Z. z. sa mení a dopĺňa takto:

V § 51 odsek 4 znie:

„(4) Zmeny v zozname referenčných údajov vykonáva úrad podpredsedu vlády v štruktúrovanej podobe a podľa aktuálnej potreby. Podnet na zaradenie registrov do zoznamu referenčných údajov (ďalej len „podnet na zaradenie“) alebo podnet na aktualizáciu zverejnených referenčných údajov (ďalej len „podnet na aktualizáciu“) podáva správca referenčného registra alebo úrad podpredsedu vlády. Podnet na zaradenie obsahuje názov referenčného registra a dátum, k akému majú byť údaje vyhlásené za referenčné v zozname referenčných údajov. Podnet na aktualizáciu obsahuje označenie referenčného údaju, názov referenčného registra a dátum, k akému má byť údaj vyhlásený za referenčný v zozname referenčných údajov.“.

§ 51 sa dopĺňa novými odsekmi 5 a 6, ktoré znejú:

„(5) Úrad podpredsedu vlády zverejňuje podnet na zaradenie a podnet na aktualizáciu vo Vestníku údajov a prostredníctvom centrálneho metainformačného systému. Správca referenčného registra je povinný do 30 dní od zverejnenia podnetu na zaradenie podľa predchádzajúcej vety prostredníctvom centrálneho metainformačného systému podať návrh na zaradenie registrov do zoznamu referenčných údajov (ďalej len „návrh na zaradenie“), ktorý obsahuje označenie referenčných údajov, označenie zdrojových registrov, označenie subjektu evidencie, ku ktorému sa referenčný údaj viaže. Správca referenčného registra je povinný do 30 dní od zverejnenia podnetu na aktualizáciu prostredníctvom centrálneho metainformačného systému podať návrh na aktualizáciu registrov v zozname referenčných údajov (ďalej len „návrh na aktualizáciu“), ktorý obsahuje označenie referenčného registra, označenie referenčného údaju, označenie zdrojového registra, označenie subjektu evidencie, ku ktorému sa referenčný údaj viaže.

(6) Úrad podpredsedu vlády návrh na zaradenie a návrh na aktualizáciu zverejňuje na pripomienkovanie orgánom verejnej moci a iným osobám spôsobom, akým sa zverejňujú návrhy všeobecne záväzných právnych predpisov. Zoznam referenčných údajov úrad podpredsedu vlády sprístupňuje v centrálnom metainformačnom systéme, na ústrednom portáli a na svojom webovom sídle. Zmeny v zozname referenčných údajov sa vykonávajú tak, aby boli účinné najskôr tri mesiace odo dňa predloženia návrhu na zaradenie alebo návrhu na aktualizáciu.“.

Čl. III

Účinnosť

Tento zákon nadobúda účinnosť 1. januára 2020, okrem čl. 1 § 6 písm. d), § 7 a § 8 ods. 2 písm. a), ktoré nadobúdajú účinnosť 1. júla 2020.

1. ) § 2 písm. a) zákona č. 215/2004 Z.z. o ochrane utajovaných skutočností a o zmene a doplnení niektorých zákonov. [↑](#footnote-ref-1)
2. ) Zákon č. 330/2007 Z. z. o registri trestov a o zmene a doplnení niektorých zákonov v znení neskorších predpisov. [↑](#footnote-ref-2)
3. ) § 49 ods. 1 písm. f) zákona č. 305/2013 Z.z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. [↑](#footnote-ref-3)
4. ) § 51 zákona č. č. 305/2013 Z.z. [↑](#footnote-ref-4)
5. ) Zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov. [↑](#footnote-ref-5)
6. ) Zákon Slovenskej Národnej rady č. 566/1992 Zb. o Národnej banke Slovenska v znení neskorších predpisov. [↑](#footnote-ref-6)
7. ) Ústavný zákon č. 493/2011 Z. z. o rozpočtovej zodpovednosti. [↑](#footnote-ref-7)
8. ) Zákon Slovenskej Národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov. [↑](#footnote-ref-8)
9. ) Zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov. [↑](#footnote-ref-9)
10. ) § 25 zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov. [↑](#footnote-ref-10)
11. ) § 10 ods. 3 písm. h) zákona č. 305/2013 Z. z. [↑](#footnote-ref-11)
12. ) Zákon č. 243/2017 Z. z. o verejných výskumných inštitúciách v znení neskorších predpisov, zákon č. 133/2002 Z. z. o Slovenskej akadémii vied v znení neskorších predpisov. [↑](#footnote-ref-12)
13. ) § 49 ods. 1) písm. f) zákona č. 305/2013 Z.z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. [↑](#footnote-ref-13)
14. ) § 51 ods. 4 a 5 zákona č. 305/2013 Z.z. v znení zákona č................ [↑](#footnote-ref-14)